SL Uradni list Evropske unije C 8/2

Obvestilo o začetku pospešene revizije Uredbe Sveta (ES) št. 2603/2000 o uvedbi dokončnih izravnalnih dajatev pri uvozu določenega polietilen tereftalata s poreklom med drugim iz Indije

(2005/C 8/02)

Komisija je prejela zahtevo za pospešeno revizijo na podlagi člena 20 Uredbe Sveta (ES) št. 2026/97 (1) („osnovna uredba“), pri uvozu določenega polietilen tereftalata s poreklom med drugim iz Indije, za kar velja dokončna izravnalna dajatev, uvedena z Uredbo Sveta (ES) št. 2603/2000 (2).

1. Zahteva za revizijo

Zahtevo je vložil South Asian Petrochem Limited („vlagatelj“), proizvajalec – izvoznik iz Indije.

2. Izdelek

Izdelek, ki se pregleduje, je polietilen tereftalat s koeficientom viskoznosti 78 ml/g ali več glede na standard DIN („Deutsche Industrienorm“) 53728, s poreklom iz Indije („zadevni izdelek“), navadno prijavljen pod oznako KN 3907 60 20. Ta oznaka KN je podana samo v vednost.

3. Obstoječi ukrepi

Ukrep, ki je zdaj v veljavi, je dokončna izravnalna dajatev, uvedena z Uredbo Sveta (ES) št. 2603/2000, po kateri za uvoz zadevnega izdelka s poreklom med drugim iz Indije v Skupnost, skupaj s tistimi, ki jih proizvaja vlagatelj, velja dokončna izravnalna dajatev v vrednosti 41,3 EUR/tono, razen za uvoz izdelkov tistih izrecno navedenih podjetij, ki so predmet individualnih stopenj dajatve.

4. Podlaga za pregled

Vlagatelj trdi, da v obdobju med preiskavo, na kateri temelji izravnalni ukrep, to je v obdobju od 1. oktobra 1998 do 30. septembra 1999 („obdobje prvotne preiskave“), ni bil preiskan iz drugih razlogov kot zaradi dejstva, da je zavrnil sodelovanje. Vlagatelj trdi, da v obdobju prvotne preiskave ni izvažal zadevnega izdelka v Skupnost in da ni povezan z nobenim proizvajalcem – izvoznikom izdelkov, ki so predmet obstoječih ukrepov.

Vlagatelj tudi trdi, da je začel izvažati zadevni izdelek v Skupnost po koncu obdobja prvotne preiskave. Na podlagi zgoraj navedenega je zahteval določitev individualne stopnje dajatve za svoje podjetje.

5. Postopek

Proizvajalci v Skupnosti, za katere je znano, da jih to zadeva, so bili obveščeni o zgornji zahtevi in jim je bila dana možnost predložiti svoje pripombe. Komisija ni prejela nobenih pripomb.

Po posvetovanju s svetovalnim odborom je Komisija ugotovila, da obstaja dovolj dokazov, ki opravičujejo začetek pospešene revizije, zato začenja revizijo v skladu s členom 20 osnovne uredbe.

(a) Vprašalniki

Komisija bo vlagatelju poslala vprašalnike za pridobitev informacij, za katere meni, da so potrebne za njeno preiskavo.

(b) Zbiranje informacij in zaslišanja

Zainteresirane stranke, v kolikor lahko dokažejo, da bi rezultat revizije lahko vplival nanje, so vabljene, da pisno sporočijo svoja stališča in predložijo izpolnjen vprašalnik, omenjen v točki 5(a) tega obvestila, ali katere koli druge informacije, ki jih je treba upoštevati pri reviziji. Komisija mora te informacije in podporne dokaze prejeti v roku, določenem v točki 6(a) tega obvestila.

Poleg tega lahko Komisija zasliši zainteresirane stranke, če so le-te vložile zahtevek za zaslišanje in v njem navedle posebne razloge, zaradi katerih bi morale biti zaslišane. Ta zahtevek je treba vložiti v roku, določenem v točki 6(b) tega obvestila.

6. Roki

(a) Rok, v katerem se lahko stranke javijo, predložijo izpolnjen vprašalnik in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik iz točke 5(a) tega obvestila ali kakršne koli druge informacije v 40 dneh od datuma objave tega obvestila v Uradnem listu Evropske unije, če ni drugače določeno. Opozoriti je treba na dejstvo, da je uveljavljanje večine procesnih pravic, določenih v osnovni uredbi, odvisno od tega, ali se stranka javi v omenjenem roku.

(b) Rok za zaslišanja

Vse zainteresirane stranke lahko pri Komisiji zaprosijo tudi za zaslišanje v roku istih 40 dni.

7. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, če ni drugače določeno) in v njih morajo biti navedeni ime, naslov, elektronski naslov, telefon ter faks in/ali številke teleksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenim vprašalnikom in korespondenco, ki jih zainteresirane stranke predložijo na zaupni osnovi, se opremijo z oznako „Interno“ (3) ter se jim v skladu s členom 29(2) osnovne uredbe priloži nezaupna različica, ki je opremljena z oznako „V pregled zainteresiranim strankam“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Brussels Faks (+32 2) 295 65 05 Teleks COMEU B 21877.

8. Nesodelovanje

Kadar katera koli zainteresirana stranka zavrne dostop do potrebnih informacij ali teh ne predloži v roku ali znatno ovira preiskavo, se lahko v skladu s členom 28 osnovne uredbe na podlagi dostopnih dejstev sprejmejo začasne ali dokončne ugotovitve, bodisi pozitivne ali negativne.

Če se ugotovi, da je katera koli zainteresirana stranka predložila napačne ali zavajajoče informacije, se te informacije ne upoštevajo in se lahko uporabijo dostopna dejstva. Če zainteresirana stranka ne sodeluje ali pa sodeluje le delno in temeljijo zato ugotovitve na dostopnih dejstvih v skladu s členom 28 osnovne uredbe, je lahko izid za to stranko manj ugoden, kot bi bil, če bi sodelovala.

(1) UL L 288, 21.10.1997, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) UL L 301, 30.11.2000, str. 1.

(3) To pomeni, da je dokument samo za notranjo rabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). Je zaupen dokument v skladu s členom 29 Uredbe Sveta (ES) št. 2026/97 (UL L 288, 21.10.1997, str. 1) in členom 12 Sporazuma STO o subvencijah in izravnalnih ukrepih („ASCM“).